За чатыры гады пад крыламі мастацкага кіраўніка і дацэнта кафедры майстэрства акцёра Людмілы Кучарэнка выгадавалася зладжаная каманда, пры гэтым кожны са студэнтаў змог раскрыць сваю індывідуальнасць. Маю ўвагу адразу прыцягнуў стараста курса Аляксандр Тарасаў. Яго шыкоўны Рабінзон з “Беспасажніцы” Аляксандра Астроўскага элегантна ствараў вакол сябе свята, яго мэтрдатэль у “Танцы сямі пакрывалаў” сучаснага драматурга Юрыя Ломаўцава скараў манернасцю і дзёрзкасцю, а ў канцэртнай праграме Аляксандр здзівіў цудоўнай пластыкай. На маю думку, гэты акцёр з амплуа коміка мае добры патэнцыял і здатнасць да заглыблення ў сур’ёзныя трагічныя ролі.